2023 7 18
LT
Europos Sąjungos oficialusis leidinys
C 253/29
— „Asparago verde di Canino“ ir santrumpa IGP (saugoma geografinė nuoroda) arba užrašas „Indicazione Geografica Protetta“ (saugoma geografinė nuoroda); — individualaus ir (arba) asocijuotojo augintojo ir (arba) pakuotojo vardas, pavardė ir adresas arba įmonės pavadinimas ir buveinės adresas.
Vis dėlto leidžiama pateikti nuorodas į pavardes, įmonių pavadinimus, privačius prekių ženklus, jei jos nėra giriamojo pobūdžio ir neklaidina pirkėjų.
Užrašas „Indicazione Geografica Protetta“ (saugoma geografinė nuoroda) gali būti dar kartą pateiktas bet kurioje kitoje pakuotės ar etiketės vietoje, įskaitant santrumpą I.G.P. (SGN).
Draudžiama pateikti papildomų aiškiai nenustatytų apibūdinimų.
Logotipas
4.
Glaustas geografinės vietovės apibūdinimas SGN „Asparago verde di Canino“ gamybos vietovė apima šių komunų administracinę teritoriją: Canino, Cellere, Montalto di Castro, Tarquinia, Tuscania, Tessennano, Arlena di Castro.
5.
Ryšys su geografine vietove Paraiška dėl „Asparago verde di Canino“ pripažinimo grindžiama tiek produkto geru vardu, tiek jo išskirtine kokybe, kurią lemia blizgi žalia spalva, konsistencija, skonis ir tai, kad jį valgant nelieka atliekų, dėl to produktas vadinamas „mangiatutto“ (valgomas visas).
Šiuose smidruose gausu mineralinių druskų, pavyzdžiui, geležies ir magnio.
Savitą blizgią žalią „Asparago verde di Canino“ spalvą lemia ypatingos vietovės dirvožemio ir klimato sąlygos, vulkaniniai dirvožemiai, kuriuose gausu kalio ir mineralinių druskų, daugiausia geležies ir magnio, darančių matomą ir savitą įtaką produkto spalvai.
Sąvoka „Mangiatutto“ (valgomas visas) susijusi su tuo, kad produktas yra beveik negumbuotas, imant derlių ūglis nupjaunamas virš žemės, taip pašalinant šviesesnę, skaidulingą ir kietą dalį, kurią nemalonu valgyti.
Dėl šio savito agronominio ir techninio aspekto vartotojas gali suvalgyti visą smidrą ir vadinti jį „mangiatutto“ (valgomas visas).
Be genetinių ypatumų, produkto ypatybes lemia palankios žemės ūkio, dirvožemio ir klimato sąlygos bei 4 punkte nurodytos geografinės vietovės augintojų naudojami auginimo būdai.
Dirvožemis – labai svarbus, nes auginimo vietovės dirvožemio ypatybės yra palankios smidrams auginti.
Vietovės priesmėlio ar priemolio dirvožemis daugiausiai yra purus.
Dirvožemis slūgso ant klintinių terasų ir vulkaninių nuosėdų, kuriuose gausu cheminių medžiagų, tad tinka auginti SGN „Asparago verde di Canino“ smidrų ūgliams.
Lietingais laikotarpiais dėl hidrologinių dirvožemio ypatybių vanduo jame neužsistovi.
Dirvožemyje yra labai daug kalcio ir kalio, tačiau visų pirma geležies ir magnio, todėl SGN „Asparago verde di Canino“ žymimuose smidruose yra daug jų kokybę nulemiančių geležies ir magnio.
Geografinės vietovės klimato sąlygos yra ypač palankios, nes jos mikroklimatas, kurį taip pat lemia gana netoli esanti jūra, tinka šiam sodininkystės produktui.
Dėl švelnios temperatūros žiemą ir pavasarį daigai anksti nubunda – paprastai nuo vasario mėnesio pradžios iš jų ima augti tinkami derliui imti ūgliai.